
Declarația de la Roma 2024
Accesul la justiție
14 iunie 2024
1. Accesul la justiție este o piatră de temelie a statului de drept și un drept fundamental al omului, esențial pentru protecția și realizarea tuturor celorlalte drepturi. Prin urmare, este oportun ca Rețeaua Europeană a Consiliilor Judiciare să adopte o declarație cu privire la acest drept la cea de-a 20-a aniversare a Adunării Generale.
2. Accesul la instanță implică dreptul de a exercita un control jurisdicțional efectiv, constând în posibilitatea individului de a contesta orice decizie care-i afectează drepturile stabilite prin lege, disponibilitatea căilor de atac și existența unor proceduri adecvate aplicabile în mod egal. Controlul jurisdicțional trebuie să fie exercitat de o instanță independentă și imparțială, instituită prin lege și să fie realizat într-un termen rezonabil. 
3. Accesul la justiție trebuie să fie garantat în mod egal tuturor persoanelor, nu numai în teorie, ci și în practică. În acest sens este necesară atragerea atenției publicului asupra drepturilor conferite de lege, accesibilitatea și simplitatea procesului, utilizarea unui limbaj clar și ușor de înțeles, garantarea accesului fizic la instanțe și oferirea sprijinului și consilierii juridice gratuite, când este cazul. Ar trebui alocate resurse financiare suficiente în aceste scopuri, inclusiv ajutor public judiciar.
4. Consiliile judiciare și alte organisme similare trebuie să asigure accesul la justiție în limita permisă de mandatul lor, prin protejarea și promovarea independenței judiciare, a standardelor etice, a transparenței, a calității și a bunei funcționări a sistemului judiciar.
5. Persoanele vulnerabile ies în evidență și trebuie luate în considerare. Accesul la justiție pentru persoanele vulnerabile este un aspect esențial pentru a asigura echitatea și egalitatea în sistemul juridic. Pentru a atenua barierele cu care se confruntă persoanele vulnerabile în această privință, ar trebui depuse eforturi pentru a concepe și promova instrumente și proceduri care să țină seama de vulnerabilitățile specifice. Un judecător ar trebui să fie în măsură să adopte un rol activ, acolo unde se impune.
6. În acest sens, consiliile judiciare ar trebui să ia în considerare posibilitatea de a organiza programe țintite pentru a informa justițiabilii vulnerabili cu privire la drepturile lor și pentru creșterea, în rândul judecătorilor, a gradului de conștientizare și înțelegere a diferitelor circumstanțe ale persoanelor care se prezintă în fața instanțelor de judecată, pentru a asigura un tratament echitabil al acestora. Consiliile judiciare ar trebui să promoveze recunoașterea și înțelegerea diverselor vulnerabilități ale justițiabililor prin activități de formare a judecătorilor, prin promovarea celor mai bune practici și prin alte instrumente disponibile.  
7. Tehnologiile digitale pot fi adoptate în procesul de înfăptuire a justiției. Instrumentele digitale pot contribui în mod considerabil la celeritatea înfăptuirii justiției: de la introducerea simplificată a acțiunilor în instanță la un acces mai bun la marea bază de date a hotărârilor judecătorești, anonimizate, după caz.
8. Utilizarea tehnologiilor digitale ar trebui să vizeze întotdeauna îmbunătățirea, nu limitarea accesului la justiție. Nevoile justițiabililor vulnerabili trebuie analizate cu atenție în acest sens, iar dacă este necesar, ar trebui să fie acordată asistență. În acest moment, accesul nedigital la justiție ar trebui să rămână disponibil, atunci când este posibil.
9. În limita mandatului lor, consiliile judiciare ar trebui să joace un rol activ și de lider în evaluarea soluțiilor de IA propuse pentru a fi utilizate în cadrul sistemului judiciar. În limita mandatului lor, consiliile judiciare ar trebui, de asemenea, să stabilească standarde pentru utilizarea tehnologiilor digitale, inclusiv a tehnologiilor IA. 

